1. **VLERËSIMI**

Vlerësimi i nxënësit përshkon gjithë procesin mësimor, shërben për përmirësimin e këtij procesi dhe mbështetet tërësisht në përmbajtjen e programit lëndor. Kjo do të thotë që mësuesi nuk ka të drejtë të vlerësojë nxënësit për ato kompetenca që nuk përshkruhen në program.

Fusha mësimore “Edukim fizik, sporte dhe shëndet” në arsimin bazë ndihmon nxënësit të zhvillojnë njohuritë, shkathtësitë, qëndrimet dhe kompetencat e nevojshme, të cilat sigurojnë mirëqenien eshëndetit të tyre mendor, emocional, fizik dhe social, për të përballuar me sukses sfidat e jetës së tashme dhe të ardhme.

***Nivelet e arritjes*** shprehin rezultatet e ndryshme që arrijnë nxënës të ndryshëm gjatë të nxënit të tyre për të arritur rezultatet e të nxënit të kompetencave. Çdo nivel, në thelb, ofron kritere të njësuara për vlerësimin e njohurive, shkathtësive dhe qëndrimeve të nxënësve sipas fushave përkatëse. Këto nivele hartohen për të mundësuar mësuesit të përcaktojnë arritjen e kompetencës nga nxënësi në fund të çdo viti sipas shkallëve përkatëse.

Vlerësimi rigoroz bazuar në nivele të përcaktuara, krijon besim në gjykimet e mësuesve, jep siguri te prindërit dhe të tjerët që të gjithë nxënësit i kanë arritjet e tyre në përputhje me standardet e pranuara kombëtare dhe janë duke ecur në përputhje me pritshmërinë çdo viti sipas shkallëve përkatëse.

**Kërkesa për zbatimin e niveleve të arritjes**

Nivelet e arritjes bazohen në rezultatet e të nxënit të kompetencave të përcaktuara sipas shkallëve për fushat përkatëse në dokumentin e kurrikulës bërthamë. Ato do të përdoren nga mësuesit, hartuesit e teksteve shkollore e materialeve të tjera ndihmëse për procesin mësimor, specialistët e vlerësimit dhe inspektorët e arsimit.

Në veçanti, nivelet e arritjes do ta ndihmojnë mësuesin për të planifikuar mësimdhënien individuale, punën e diferencuar sipas niveleve të nxënësit, për të ndikuar pozitivisht në progresin e tij dhe për të raportuar të nxënit e nxënësit. Për të përcaktuar nivelin e arritjes së nxënësit duhen bërë një sërë vëzhgimesh dhe duhen përdorur një sërë instrumentesh vlerësimi të cilat do të shërbejnë më pas për progresin e tij.

Hartimi i instrumenteve të vlerësimit të arritjeve të të nxënit duhet kryer duke u mbështetur në nivelet e arritjeve që janë përshkruar në këtë dokument.

**Përshkrim i përgjithshëm i 5 niveleve të arritjes**

Në parim janë përcaktuar **pesë nivele arritje** (1,2,3,4,5) të njohurive, aftësive dhe qëndrimeve që demonstron nxënësi: niveli 1 (***pamjaftueshëm***), niveli 2 (***mjaftueshëm***), niveli 3 (***mirë***), niveli 4 (***shumë mirë***) dhe niveli 5 (***shkëlqyeshëm***). Këto nivele korrespondojnë përkatësisht me notat: 4; 5-6; 7; 8-9; 10 të sistemit të vlerësimit me notë.

**Vlerësimi tremujor**

Vlerësimi periodik tremujor përfshin:

* *Vlerësimin e vazhdueshëm* që del nga evidencat e vlerësimit të vazhduar të mbajtura   
  për periudhën tremujore.
* *Vlerësimin me test ose detyrë përmbledhëse* në përfundim të periudhës tremujore.
* *Vlerësimin e dosjes (portofolit) së nxënësit* për periudhën tremujore.

Këto vlerësime shënohen në regjistër në kolonat përkatëse në përfundim të çdo tremujori.

**Vlerësimi përfundimtar**

Vlerësimi përfundimtar kryhet në përfundim të vitit shkollor. Nota vjetore përfundimtare përfshin:

* *Notën vjetore të vlerësimit të vazhdueshëm* të tri periudhave tremujore.
* *Notën vjetore të vlerësimit me test ose detyrë përmbledhëse* të tri periudhave tremujore.
* *Notën vjetore të vlerësimit të dosjes së nxënësit* të tri periudhave tremujore.

Secili lloj i vlerësimit në notën vjetore përfundimtare ka peshën e vet në përqindje.

**Tabela:** Peshat në përqindje të llojeve të vlerësimit

|  |  |
| --- | --- |
| **Lloji i vlerësimit** | **Pesha në përqindje** |
| Vlerësimi i vazhdueshëm | 40% |
| Vlerësimi me test ose detyrë përmbledhëse | 40% |
| Vlerësimi i dosjes (portofolit) së nxënësit | 20% |

**Hapat për njehsimin e notës vjetore përfundimtare janë:**

* Përcaktohet nota vjetore e vlerësimit të vazhdueshëm (NVV)
* Përcaktohet nota vjetore e testit ose detyrës përmbledhëse (NVT)
* Përcaktohet nota vjetore e portofolit të nxënësit (NVP)
* Shumëzohet secila prej notave me përqindjen përkatëse
* Mblidhen këto prodhime dhe shuma rrumbullakoset me numër të plotë (p.sh., nota 6.4 rrumbullakoset 6; nota 6.5 rrumbullakoset 7)

**(NVV x 0.4) + (NVT x 0.4) + (NVP x 0.2) = Nota vjetore përfundimtare**

**Shembull:**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Tremujori I** | | | **Tremujori II** | | | **Tremujori III** | | | **Nota vjetore** | | | **Nota vjetore përfundimtare** |
| NVV | NVT | NVP | NVV | NVT | NVP | NVV | NVT | NVP | NVV | NVT | NVP | **9** |
| 8 | 9 | 10 | 9 | 10 | 10 | 8 | 10 | 10 | 8 | 10 | 10 |

(8 x 0.4) + (10 x 0.4) + (10 x 0.2) = 9.2


**Nota vjetore përfundimtare 9**

1. **SHTOJCË - TRAJTIMI I LOJRAVE TË PËRFSHIRA NË PROGRAM**

**TEMATIKA: Edukim nëpërmjet veprimtarive fizike**

**Nëntematika:** Lojëra lëvizore dhe tradicionale

***Loja lëvizore “25 pasime ”***




Loja lëvizore ***“25 pasime”*** realizohet nga dy skuadra,   
**A** dhe **B.** Të dyja skuadrat përbëhen nga një numër   
i barabartë nxënësish (6-8 nxënës). Hapësira në të cilën zhvillohet loja lëvizore përbën dimensionet e një fushe të lojës së basketbollit. Mësuesi i edukimit fizik që drejton lojën ka organizuar shortin me të dy skuadrat, short i cili i jep skuadrës topin në zotërim, e njëkohësisht dhe të të drejtën për fillimin e lojës.

Me dhënien e sinjalit për fillimin skuadra që zotëron topin e fillon lojën nga vija fundore dhe duhet të realizojë me anëtarët e saj 25 pasime. Skuadra tjetër në të njëjtën kohë me marrjen e sinjalit të fillimit të lojës përpiqet për t’ia rrëmbyer topin skuadrës që e ka atë në zotërim brenda afatit të 25 pasimeve.

***Shënim:***

1. Në rast se nxënësit e skuadrës që ka filluar lojën realizon 25 pasime, atëherë kjo skuadër fiton 1 pikë dhe loja ndërpritet për t’u rifilluar përsëri nga skuadra tjetër.
2. Në qoftë se nxënësit e skuadrës së dytë prekin topin sportiv ose e zotërojnë atë brenda 25 pasimeve të skuadrës që luan topin, atëherë ata marrin topin dhe rifillojnë lojën nga vija fundore e fushës së tyre.
3. Në rast se gjatë pasimeve topi del jashtë vijave kufizuese të fushës, atëherë topi shkon në zotërim të skuadrës tjetër për ta rifilluar lojën në atë vend ku ai ka dalë jashtë fushe.
4. Në rast se klasa mësimore ka më shumë nxënës, atëherë loja do të luhet edhe me tre skuadra sipas porosive të dhëna tek udhëzimet metodike organizative. Loja organizohet nga tre deri në pesë pjesë në varësi të kohës në dispozicion.

***Loja lëvizore “Topi mbi litar ”***

Loja lëvizore e emërtuar ***“Topi mbi litar ”*** realizohet nga dy skuadra A dhe B me nga 4 subjekte (lojtarë) secila skuadër. Ata janë vendosur në një fushë me dimensione 10 X 20 metra. Fusha është e ndarë me një vijë mesore në dy gjysmëfusha A dhe B të barabarta ndërmjet tyre. Në të dy ekstremet e vijës mesore ngrihen dy shtylla vertikale me lartësi 2 metra. Në të dy këto shtylla në lartësinë 2 metra është lidhur një litar horizontal.

Nxënësit e skuadrës A janë vendosur në zonën A, ndërsa nxënësit e skuadrës B janë vendosur në zonën B. Loja është e përbërë nga dy pjesë me kohë zgjatje 2 X 20 minuta me tre minuta pushin ndërmjet pjesëve. Kjo lojë është mbështetur në lojën sportive të volejbollit, por jo me të njëjtat rregulla. Mësuesi i edukimit fizik që drejton lojën ka të drejtën e dhënies së sinjalit të përcaktuar për fillimin e lojës. Të drejtën për fillimin e lojës e ka ajo skuadër që ka fituar me short marrjen e topit. Në rastin e lojës së shpjeguar topin e luan skuadra A.

**Veprimi i parë:** -Jepni sinjalin për fillimin e lojës lëvizore dhe ndiqeni ecurinë e saj në vazhdimësi.


**Veprimi i dytë:** -Skuadra **A** e fillon lojën nga vija fundore duke bërë shërbimin e topit nga një nxënës i skuadrës(sipas dëshirës), për ta kaluar atë në fushën e skuadrës **B**.

**Veprimi i tretë:** -Nxënësit e skuadrës **B** që presin topin duhet që në mënyrë të menjëherëshme (pa pasime të ndërmjetme) ta kalojnë atë përsëri në drejtim të skuadrës **A** për të goditur fushën e tyre (si në lojën e volejbollit). Nga ana tjetër nxënësit e skuadrës **A** përpiqen që të mos e lejojnë topin të bjerë në tokë dhe në të njëjtën kohë duhet të dërgojnë topin në fushën e skuadrës **B.** Sapo që topi bie ose prek tokën, atëhere loja ndërpritet dhe skuadra që ka realizuar me topin e saj prekjen e tokës merr një pikë.

Në përfundim të kohës së lojës përcaktohet skuadra fituese e cila ka grumbulluar më shumë pikë gjatë zhvillimit të saj.


***Shënim:***

1. në qoftë se topi prek në fushë pa u kapur nga lojtari i asaj fushe, atëhere skuadrës tjetër i jepet një pikë.
2. në qoftëse topi gjatë transportimit për në fushën e skuadrës kundërshtare del jashtë loje nga vijat anësore, fundore, atëhere skuadra tek e cila është drejtuar topi merr një pikë.
3. në rast se topi gjatë kohës që duhet të kalojë mbi litar në fushën e skuadrës tjetër kalon poshtë litarit, atëhere skuadra humbet një pikë për çdo rast. Në përfundim të lojës përcaktohet skuadra fituese e cila ka grumbulluar më shumë pikë gjatë zhvillimit të saj. Rezultatet e lojës përftohen nga llogaritja e pikëve të cilat kanë marra skuadrat.

***Loja popullore (tradicionale)“ Gjuajtja e kalasë ”***

Loja zhvillohen në një fushë, lëndinë ose oborr. Në të marrin pjesë 10-16 lojtarë. Për këtë lojë nevojiten tre shkopinj të gjatë rreth 80 cm dhe disa topa lecke ose llastiku (jo shumë të fryrë). Tre shkopinjtë vendosen majë më majë, duke formuar “kalanë”.

Në një largësi rreth 10 metra nga “kalaja” shpërndahen lojtarët. Më pas lojtarët hedhin short për të zgjedhur “rojtarin e kalasë”. Me zgjedhjen e “rojtarit”, lojtarët vendosen në largësinë e caktuar nga “kalaja” (10 metra), dhe fillojnë të godasin me topa, për ta shembur atë (për të rrezuar tre shkopinjtë e vendosur majë më majë). “Rojtari” e mbron “kalanë” me të gjitha mundësitë duke i pritur topat me duar, këmbë e trup. Në rast e nuk e shembin dot që me goditjen e parë, “rojtari” u a kthen përsëri topat për të goditur përsëri edhe dy herë të tjera. Në rast se edhe pas goditjes së tretë nuk “shembet kalaja”, atëherë “rojtari” ndërrohet me short me një tjetër lojtar. Gjuajtja e topave mund të bëhet e menjëhershme ose një pas një. Lojtarët nuk kanë të drejtë të kapin topat pas goditjes, këtë gjë e bën “rojtari”.

***Loja popullore (tradicionale) “Sulmoj ose mbroj flamurin ”***

Loja zhvillohet në një fushë ose në një vend të hapur nga rreth 30 nxënës. Më parë caktohet hapësira e lojës (kufijtë e fushës) në skajet e së cilës vendosen si shenja kufitare katër gurë. Lojtarët nuk duhet të dalin jashtë këtyre kufijve. Gjithashtu tërhiqet nga një vijë paralele me vijat fundore. Këto vija përcaktojnë vendin ku lojtarët e çdo skuadre nuk mund të gjëmojnë e kapin kundërshtarët.

Lojtarët ndahen në dy skuadra me short dhe vendosen në dy skajet (vijat fundore), dy shkuarat përballë njëra tjetrës. Në mesin e fushës dhe ne largësi të barabartë me dy rreshtat e lojtarëve vendoset në një shkop një flamur (ose shami). Me dhënien e sinjalit për fillimin e lojës dy lojtarët e parë të rreshtave përkatës vrapojnë për të rrëmbyer flamurin, kush arrin ta marri e ta çojë në zonën e skuadrës së vet pa   
u kapur prej kundërshtarit i jep një pikë skuadrës së tij. Loja vazhdon për sa kohë ka në dispozicion.

Shënim: lojtarët nuk mund të dalin jashtë hapësirës së paracaktuar në fillim të lojës.

**REFERENCAT**

1. *Bardhyl MISJA “Drejtimet metodike të pasurimit të përvojës lëvizore të fëmijëve parashkollorë 5-6 vjec” (Dizertacion për kërkim grdade shkencore “Doktor Shkencash”) ILKF “Vojo Kushi”, Tiranë 1988.*
2. *Edvin DASHI dhe Teuta DASHI “Edukimi fizik në shkolla”, Shtëpia Botuese “Ora”, Tiranë 2007.*
3. *Enver BUSHATI “Lojna popullore”, Shtëpia botuese “Naim Frashëri”, Tiranë 1974.*
4. *Guido SUBASHI dhe Jani DACI “Didaktika e Edukimit fizik”, Shtëpia botuese e Librit Unversitar,   
   Tiranë 2004*
5. *Instituti i Studimeve Pedagogjike “Programe të lëndës së edukimit fizik” Tiranë 2004.*
6. *Instituti i Zhvillimit të Arsimit dhe Instituti i Shëndetit Publik “ Shkolla, kurrikula dhe edukimi, për një ushqyerje të shëndetëshme”, Paketë trajnuese, Tiranë 2013.*
7. *Kurrikula bërthamë për arsimin e mesëm të ulët të Kosovës, Prishtinë 2012.*
8. *Rae PICA “Physical Education for Young Children” (Human Kinetics 2008).*